khistorydata/jeongjo-sjw-relations huggingface dataset:
정조 14년
庚戌五月初三日未時上御重熙堂右承旨入侍時右承旨洪聖淵假注書趙台榮記注官金良倜金鳳顯以次進伏訖上曰文簡公金淨家致祭時其子孫爲幾何聖淵曰參祭者幾至五十餘人其他鄰邑之人亦皆來參而至於觀光之人無論男女老少塡街被岸皆誦聖恩之出常矣上曰其奉祀孫誰也聖淵曰進士金商協卽奉祀孫而爲人可堪矣命書傳敎曰今因文簡公金淨家致祭承旨復命取見其子孫參班錄至於半百之多可謂其後也昌其主祀人爲九世孫云而八世以前皆有冠冕若非文而臺侍郵官則皆蔭之守宰寢郞間又有度支知申別例之贈獨今之主祀人年過六十迄無一命之銜甚是欠事近來銓曹用人不如古卽此又可知進士金商協令該曹初仕待窠調用又見儒生參班錄勿論本邑鄰邑朝官儒生之來參亦近數百固知湖中人士之貴名節而如是爭先參班亦可謂尙有先輩餘韻使京士之不赴似此會集者觀之能不愧無語乎因此言端思之故名臣文簡公朴祥同功一體而後孫多在京云令政院搜訪本家舊藏文蹟以啓聖淵曰臣於故文簡公金淨致祭之行得聞金淨妻當時死節之事與儒疏所陳尤爲詳備風聲所及竊不勝感歎不祧之請雖蒙許施棹楔之褒尙今闕焉在朝家崇奬之道恐爲欠典故敢此仰達矣上曰出擧條褒旌之典議于大臣稟處可也出擧條命書傳敎曰左右史不備已至許久罷散人敍用竝令該曹口傳付職牌招入直又命書傳敎曰政官牌招開政上曰左副承旨牌招出榻敎命退承史以次退出
정조 14년
庚戌五月初三日戌時上御誠正閣左承旨與大司成入侍時行左承旨權假注書趙台榮記注官金良倜金鳳顯大司成李勉兢以次進伏訖上曰泮舍已盡修改乎勉兢曰纔已修葺矣上曰聞儒生輩不赴食堂各於齋房坐食云必爲申禁且聞鹽漿俱失其味諸生輩無以堪食云此亦申飭可也命勉兢先退上曰濬川堂上入侍出榻敎賤臣承命出與濬川堂上李文源偕入進伏上曰今方待雨乎文源曰近稍望霓而姑不至切急矣上曰昨年因卿之濬池幸得甘霈景福宮蓮池卿其自明日疏濬可也文源曰昨年雨澤適値偶然而今承下敎明當擧行矣禁府開坐方有成命何以爲之乎上曰令次堂爲之可也命文源先退命書傳敎曰禁堂中差祭及時帶將任人許遞與未差之代今日政差出時囚滯囚可悶皆令明日開坐捧供命退承史以次退出
정조 14년
行都承旨趙尙鎭坐行左承旨權坐直右承旨尹㬦未肅拜左副承旨洪聖淵病右副承旨尹行任坐同副承旨洪義浩坐直注書徐有聞仕一員未差假注書李海隣仕直事變假注書任㸁仕
정조 14년
洪義浩啓曰明日常參經筵取稟傳曰停
정조 14년
趙尙鎭啓曰左副承旨洪聖淵今日不爲仕進卽爲牌招何如傳曰待開門牌招察任
정조 14년
洪義浩啓曰禁衛營將官來言今日本營軍兵日次私習云矣敢啓傳曰知道
정조 14년
洪義浩啓曰御營廳將官來言今日本廳軍兵日次私習云矣敢啓傳曰知道
정조 14년
洪義浩啓曰去月三十日御史入侍時大臣所奏北關守令乘轎事擧條謂以忘置初不簡通以致見漏事未前有萬萬駭然當該注書所當重勘而本院請推之外無他可施之罰何以爲之敢稟傳曰寧有如許事乎道臣守令去就關係尤何如則忘置云云太不成說當該注書拿問各別嚴勘當該承旨竝罷職可也
정조 14년
假注書趙台榮拿處代以李海隣爲假注書
정조 14년
趙尙鎭啓曰假注書李海隣時無職名令該曹依例付軍職冠帶常仕何如傳曰允
정조 14년
承旨前望單子入之金履翼落點
정조 14년
以同副承旨金履翼差祭不得出牌事微稟傳曰許遞差祭老病衆所共知情勢外今日政以在京無故人差出待下批牌招察任
정조 14년
傳于尹行任曰左副承旨入侍
정조 14년
以黃海監司李時秀狀啓黃州前牧使洪元燮信川前郡守金鎜文化縣令徐命存松禾縣監尹載伋瑞興府使韓栢林載寧郡守洪善養海州判官曺命峻兔山縣監金思羲白川前郡守柳秉均等或乘轎或乘扶擔機之罪令攸司稟處金郊察訪崔錫圭禁府都事申湜之行驛馬乘轎尙不報來爲先罷黜其罪狀令攸司稟處事傳于洪義浩曰諸道狀啓守令論罪之規小罪則只請罷黜大罪則爲先罷黜其罪狀令攸司稟處爲辭自是常格而向於關西伯狀本嫌其一時竝罷以無於例之例拔却罷黜一段只請攸司稟處外面看之律名雖似太重其實則職名自如以此日前右相入侍有所酬酢其事雖小其跡不韙今見海伯狀本可謂如印一板固已萬萬可惡而尤所駭怪者不禁之察訪果何大罪先請爲先罷黜又請罪狀令攸司稟處而許多犯科之守令則無不極意曲護不敢開口說罷之一字乃又學來關西伯有妙理手段如許無嚴之習敢試於朝廷乎黃海監司李時秀姑以不治治之先施推考
정조 14년
洪義浩以備邊司言啓曰黃海監司李時秀狀啓有草記回啓之命矣取見其狀本則以爲信川前郡守金鎜黃州前牧使洪元燮文化縣令徐命存松禾縣監尹載伋白川前郡守柳秉均俱乘馬轎瑞興府使韓栢林載寧前郡守洪善養海州判官曺命峻兔山縣監金思羲俱乘扶擔機其罪狀竝請令攸司稟處禁府都事申湜下來時驛馬駄轎而尙不報來當該金郊察訪崔錫圭爲先罷黜其罪狀亦令攸司稟處爲辭矣近來紀綱雖曰蕩然乘轎法禁何等申嚴而守令之無難冒犯者若是夥然揆以法意萬萬寒心今此乘轎守令竝罷出後令該府拿問嚴勘扶擔機則旣與馬轎稍異雖不可一例勘罪而亦是法外濫乘扶擔機守令竝罷職至於白川郡守柳秉均諸守令一倂自首之際獨不自首者事極寒心爲先罷職後拿問各別重勘以爲懲一礪百之地金郊察訪崔錫圭奉命都事之濫乘馬轎乃是無前之事則循例給馬亦不報營者誠極駭然而道臣旣已罷黜亦令該府拿問定罪何如傳曰允今日政差代使之一兩日內辭朝近來政令過於周便之故以窺覘之俗迨此惟意所欲非貪饕則無非不法如此而曰有朝廷乎乘轎小禁不過修明之一端其所遵守果何難事而犯科者踵相接焉其爲痛惡反有甚於大不法況現發者戚畹也戚姻也銓官之父也閣臣之叔也監司之子也黃州之三罪俱發瑞興之辜負恩造此等之類若不施以加倍之律何以戢他更當別般處分而已現發三道外尙不登聞之諸道監司一竝爲先越俸一等使各不多日內査實狀聞若是申禁之後眞箇實病人容旋之方宜有一定之式頒示諸道爲好卿等商量草記定式行會可也
정조 14년
吏曹參議前望單子入之李承祖落點
정조 14년
有政吏批判書吳載純內閣進參判李秉鼎差祭參議李祖承進同副承旨洪義浩進啓曰判書吳載純內閣進參判李秉鼎差祭小臣獨政未安何以爲之敢稟傳曰只出緊任又啓曰黃州牧使海州判官咸興判官今當差出而俱以營下劇邑物衆地大素稱難治不可不各別擇差他道有聲績已準限未準朔守令竝擬何如傳曰允
정조 14년
以黃州牧使望筒傳于洪義浩曰雖非李正模豈無他人乎更爲擬入
정조 14년
以曺遠振爲大司諫李太亨爲副修撰李敬五爲承旨洪載淵爲瑞興府使李泰懋爲咸興判官李恒演爲海州判官沈厚之爲文化縣令洪大淵爲兔山縣監柳範休爲松禾縣監洪夏俊爲金郊察訪尹㬦爲承旨金履翼爲兵曹參知李羲文爲刑曹佐郞申光河爲監察權文度爲典籍鄭致淳爲靈光郡守徐有豐爲昌寧縣監鄭在中爲三嘉縣監張鉉國爲黃州牧使趙華錫爲遂安郡守禮曹佐郞白慶楷工曹正郞崔命麟相換兼掌令李百亨兼春秋丁志元單付
정조 14년
兵批判書李𡊠進參判柳戇病參議洪文泳入直參知金履翼未肅拜左承旨權進以白兌起爲上土僉使安正福爲西北僉使尹昌柱朴師沃爲僉知李長喆爲羽林將李元圭爲五衛將嗭洞權管朴鎭協訓鍊僉正李光益單付護軍李元祥尹致宖洪聖禧朴光進趙雲衢具衍司直南柱老竝單付
정조 14년
傳于洪義浩曰新除授承旨牌招察任
정조 14년
以同副承旨李敬五差祭不得出牌事微稟傳于洪義浩曰許遞前望單子入之待下批牌招察任
정조 14년
尹行任啓曰行副司直兪漢寧差祭受香之後以巡將蒙點矣該曹之原單子不爲懸頉循例書入事極矇然不可無警當該兵曹堂上從重推考何如傳曰允
정조 14년
傳于洪義浩曰當該香室官員拿處
정조 14년
趙尙鎭啓曰檢閱丁若鏞金履喬入侍命下之後屢度催促終不入來揆以事體萬萬駭然所當重勘而本院請推之外無他可施之罰何以爲之敢稟傳曰焉敢若是煩稟承旨推考此啓辭勿施
정조 14년
傳于洪義浩曰軍士房承旨入侍
정조 14년
以遂安郡守望筒傳于洪義浩曰待開門辭朝仍卽給馬下送嚴飭星火赴任係是賑邑無敢得由上來之意一體申飭
정조 14년
傳于趙尙鎭曰左承旨右承旨同副承旨入侍
정조 14년
傳于趙尙鎭曰都承旨入侍
정조 14년
以咸鏡監司李秉模狀啓守令乘轎察飭事有旨祗受事傳于洪義浩曰現發已多又在於營下而曰以無是者非昏則瞞寧不萬萬駭然此胡大事如是周遮又如是不能致察使朝令不得施於幺麽守宰乎此狀啓還下送使之從實狀聞
정조 14년
洪義浩以備邊司言啓曰本司武郞廳李得江奔走勤仕已滿十五朔依例六品遷轉事捧承傳施行何如傳曰允
정조 14년
洪義浩以備邊司言啓曰傳曰纔已判下於原狀而因此思之直關之弊自有禁令詳載於大典通編而內司尤與外司自別所謂句管者次知中官也名以官員者書題者流也雖於京司文簿以書題爲之之故皆用牒呈元無通關之規況外邑乎近來若有行關於外邑之事不但大是越法又或直關則其罪當如何令廟堂査問內需司草記以懲後弊待草記批下與此傳敎行會諸道俾無如前昧例之弊事命下矣依下敎査問內需司則庚子定式之後柴穀催促及舍音差汰牌子外元無行關於外邑又無直關之事云近來內司姑無冒犯之事法久解弛難保必無更爲嚴飭內司一依定式遵行此後毋論內司與他司若有直關於外邑之事則自該邑論報巡營自巡營轉報本司當該犯科之官員草記重勘之意一體分付諸道何如傳曰允此後若有一毫犯科之弊則先自內需司重治當該次知中使決杖定配行首官吏亦當刑配以此嚴飭各司冒犯官員亦當一依法典重勘卿等亦必時時考察而右相則不若左相之耆耉近來本司坐起何不爲之乎此後毋或如前抛置可也
정조 14년
尹行任以義禁府言啓曰利城前縣監張齊斗咸興前判官兪漢敦居山前察訪高殷泰等拿處事傳旨啓下矣張齊斗兪漢敦高殷泰等俱在任所云依例發遣府書吏羅將竝拿來何如傳曰允以一羅將竝爲押來以除貽弊可也
정조 14년
尹行任以義禁府言啓曰淮陽前府使姜更爲拿問加律重勘事傳旨啓下矣姜前以他罪勿限年定配於全羅道海南縣依例發遣府書吏拿來何如傳曰允
정조 14년
尹行任以義禁府言啓曰罪人辛漸以首倡定配事命下矣辛漸以武斷鄕曲律杖一百收贖告身盡行追奪慶尙道金海府流三千里定配而以傳旨內辭意具罪目依例發遣府羅將押送配所何如傳曰允
정조 14년
尹行任以義禁府言啓曰徐簡修告身盡行追奪又五年禁錮忠淸道德山縣汲川驛徒三年定配金履信沈基泰各杖一百收贖告身盡行追奪照律草記批旨內允功議區別減等而金履信沈基泰等未必見欺而然不捧而曰捧似無是理況逋穀收殺之後文簿必當磨勘到今以何印署作爲符契乎安知非今番査牒之移施年條乎兩囚姑放更爲査問該道使卽狀聞後稟處事命下矣徐簡修五代祖景霌振武原從功臣達城尉五寸親云功議各減一等告身盡行追奪又五年禁錮徒二年定配金履信沈基泰姑放而今番査牒之移施年條與否詳査狀聞事分付該道道臣之意敢啓傳曰知道
정조 14년
禁府照目梁山前郡守李鼎德矣昨年遷園時封進物種俱係莫重所用而朝家特軫民力毋論巨細皆令自官府給價貿取則在前雖民夫收錢之謬例爲守宰者安敢不仰認聖意思所以對揚而況且分定之石榴熟麻價本旣以公穀會減則或援前例收斂民間或以本色分捧寺刹之狀俱極駭然令該府拿問定配傳旨內副修撰下諭後過限不上來依定式推考罪笞五十收贖解見任別般私罪奉敎依允又照目河陽前縣監朴吉源矣刑曹粘目內慈仁縣殺獄罪人權斗每獄事段當初成獄只憑德心之一言末梢反案亦由德心之一言所謂德心不過十五歲女兒則以鄕曲蒙騃之女當官庭嚴問之下不懾不撓如怨如訴說到光景聞者涕酸四年推覈一辭供招是白如可到今更査一反前案向來許多辭說徒歸白地之杜撰一德心也而如出二口判爲兩截是白如乎伊時推官不究事理之當否惟從德心之供招出死入生在其口吻飾辭假說認爲眞情以其所供作爲屍帳以今見之四載訊推兩檢論斷皆入於十五歲女兒闔闢圈套中古人稽貌聽言得情折獄不當如是當該檢官拿問處之罪杖八十收贖奪告身三等私罪奉敎依允爲旀功減一等爲良如敎又照目寧海府使任焴昆陽郡守李運春慈仁縣監韓永逵三嘉縣監尹光柱等矣昨年遷園時封進物種俱係莫重所用而朝家特軫民力毋論巨細皆令自官府給價貿取則在前雖民夫收錢之謬例爲守宰者安敢不仰認聖意思所以對揚而況且分定之石榴熟麻價本旣以公穀會減則或援前例收斂民間或以本色分捧寺刹之狀俱極駭然令該府拿問處之罪是白乎旀判付內給價未給價會減未會減分等區別依已勘處他倅例今日內照律放送而有功議者亦爲減等罪任焴段給價已會減李運春韓永逵等段已給價云各笞五十收贖解見任別敍尹光柱段斂民貿納云杖一百收贖告身盡行追奪竝只私罪奉敎依允爲旀任焴段功議各減一等爲旀李運春韓永逵尹光柱等竝只功議等爲良如敎
정조 14년
庚戌五月初四日卯時上御誠正閣左承旨右承旨同副承旨入侍時行左承旨權右承旨金履成同副承旨洪義浩假注書趙台榮記注官金良倜金鳳顯以次進伏訖上命書傳敎曰承旨分詣受香所奉審摘奸以來又命書傳敎曰拿處翰林分揀放送仍卽牌招入直上曰政官牌招開政出榻敎上曰吏曹參議前望單子入之牌招同參政事出榻敎命退承史以次退出
정조 14년
庚戌五月初四日酉時上御重熙堂左副承旨入侍時左副承旨尹行任假注書李海隣記注官白慶楷金鳳顯以次進伏訖上以黃州牧使望筒命書傳敎曰今聞當品可擬者果乏人如此云道內堂上蔭官守令勿拘擬入待下批除朝辭赴任命退承史以次退出
정조 14년
行都承旨趙尙鎭坐行左承旨權坐右承旨未差左副承旨洪聖淵坐直右副承旨尹行任內閣直同副承旨洪義浩坐直注書徐有聞仕一員未差假注書李海隣仕直事變假注書任㸁仕
정조 14년
趙尙鎭啓曰明日常參經筵取稟傳曰停
정조 14년
洪義浩啓曰備邊司郞廳來言今日賓廳日次而左議政蔡濟恭右議政金鍾秀俱有身病不得來會云矣敢啓傳曰知道
정조 14년
洪義浩啓曰合辭方張之時兩司無詣臺之員事甚未安除在外未署經陳疏入啓外未肅拜呈告人員竝卽牌招何如傳曰允
정조 14년
趙尙鎭啓曰新除授同義禁洪明浩除拜後過三日不爲出肅依定式推考警責仍卽牌招察任何如傳曰允
정조 14년
尹行任啓曰今日守門將番單子中檢閱金履喬混書以入入啓文書有此大段做錯不察之失在所難免當該兵曹入直堂郞從重推考何如傳曰允
정조 14년
以掌令吳泰賢獻納李彦祐牌不進罷職傳旨傳于洪義浩曰只推
정조 14년
趙尙鎭啓曰掌令吳泰賢獻納李彦祐旣有只推之命一體牌招以爲署經之地何如傳曰允
정조 14년
傳于洪義浩曰當該承旨遞差
정조 14년
傳于洪義浩曰政官牌招開政
정조 14년
尹行任以吏批言啓曰新除授三嘉縣監鄭在中以未及應講之人昨日政混擬受點矣旣未經守令講則法不當冒赴原望筒勿施何如傳曰雖無大臣日前筵奏銓格不可放過況擧條啓下未久昨日參政政官遞差向於信川旣命勿遞不可異同使之除講赴可也
정조 14년
有政吏批判書吳載純參判李秉鼎參議李祖承進同副承旨洪義浩進以李致中爲大司憲朴天行爲大司諫李普天爲執義鄭最成爲持平尹悌東鄭晩錫爲正言金履仁爲司僕主簿李可運爲尙衣主簿李相璜爲江西縣令林秉遠爲甑山縣令趙厚鎭爲順安縣令兼春秋白慶楷單付
정조 14년
兵批判書李𡊠病參判柳戇入直進參議洪文泳病參知金履翼未肅拜左副承旨洪聖淵進副護軍李運彬副司直鄭好仁曺遠振李敬五鄭東愼副司果申大龜金祖淳丁若鏞金履喬竝單付
정조 14년
洪聖淵以兵曹言啓曰發遣曹吏摘奸各門禁雜人申飭矣回告內弘化門守門將諉以中日應射擅離直所門卒二名亦爲闕點推問不知去處云故門卒自臣曹爲先嚴治守門將使之發牌則中日廳亦不待令事極可駭其在懲後之道不可仍置當該守門將李榮夏令該府拿門嚴處何如傳曰允
정조 14년
洪聖淵以兵曹言啓曰禁衛營敎鍊官禁軍遞兒窠今方有闕矣依節目禁軍別將與該營中軍眼同試取以其居首者塡差之意敢啓傳曰知道
정조 14년
洪義浩以訓鍊都監言啓曰官弓中日試射時柳葉箭邊三中本局馬兵韓壽喆處弓一張依判下單子施賞之意敢啓傳曰知道
정조 14년
洪義浩以御營廳言啓曰依官弓中日試射入格別單判下柳葉箭三中四分本廳騎士皮祥麟處平弓一張施賞之意敢啓傳曰知道
정조 14년
洪聖淵以義禁府言啓曰黃州前牧使洪元變信川前郡守金鎜文化前縣令徐命存松禾前縣監尹載伋等竝令該府拿問嚴勘事傳旨啓下矣金鎜徐命存尹載伋俱在任所云依例發遣府羅將竝拿來洪元燮前以他罪有待待命拿囚之命待其就囚添問目取招何如傳曰允
정조 14년
洪聖淵以義禁府言啓曰金郊前察訪崔錫圭令該府拿問定罪事傳旨啓下矣崔錫圭時在任所云依例發遣府羅將拿來何如傳曰待待命拿囚
정조 14년
洪義浩以義禁府言啓曰白川前郡守柳秉均拿問各別重勘事傳旨啓下矣柳秉均前以他罪有待待命拿囚之命待其就囚添問目取招何如傳曰允
정조 14년
大司憲李致中執義李普天應敎柳文養持平崔重圭鄭最成獻納李彦祐校理朴奎淳副校理金熙朝正言尹悌東修撰金載翼申馥副修撰李太亨啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷以下一行刀割答曰不允五字刀割
정조 14년
大司憲李致中執義李普天持平崔重圭鄭最成獻納李彦祐正言尹悌東啓曰請遲晩後物故罪人啓能亟施孥籍之典趾賊等凶種快施邦刑養遂獻遂會遂李觀源竝令王府說鞫得情請物故罪人國榮亟施孥籍之典請亟寢夏賊子女待年用法之命斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭存棘罪人時偉設鞫得情快正王法請減死定配罪人廷楫亟令王府設鞫嚴問期於得情請物故罪人在簡亟施孥籍之典答曰不允
정조 14년
持平崔重圭啓曰請爲奴罪人金壽賢河翼龍竝令王府設鞫得情快正王法請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情快正王法翼魯及龜顯二歲等七罪人竝卽設鞫得情施以當律答曰不允
정조 14년
正言尹悌東啓曰請爲奴罪人金壽賢河翼龍亟令王府設鞫得情快正王法請金甲島爲奴罪人克觀古今島爲奴罪人克泰更令王府設鞫得情快正王法請巨濟府絶島安置罪人朴宗集亟令王府拿鞫得情施以當律請恒善支屬亟命散配時謙兄弟竝投絶島以嚴隄防請逆賊尙魯亟施孥戮之典請龜顯二歲等七罪人更令王府竝爲捉囚嚴鞫訊問期於得情請驥顯設鞫嚴問期於得情快正典刑翼龍亟令王府嚴鞫得情以正典刑逆賊驥顯之弟龜顯設鞫嚴問期於得情請逆臣承烈亟令王府快正典刑答曰不允
정조 14년
副修撰李鼎德疏曰伏以臣之老毋今年七十一矣素患老病當暑越添焦遑度日之際以臣待罪梁山時事伏承嚴旨天譴之下不敢顧私蒼黃上來不自意特蒙恩宥感泣罔極纔出獄門家伻以母病之一倍添劇星夜踵至臣五內如焚按住不得玆敢忙陳短章徑尋鄕路伏乞聖明亟遞臣職仍治臣擅離之罪以肅朝綱以安私分焉省疏具悉爾其勿辭往護母病
정조 14년
庚戌五月初五日辰時上御重熙堂同副承旨入侍時同副承旨洪義浩假注書李海隣記注官金良倜金鳳顯以次進伏訖上命書傳敎曰朝廷莫如等威渠輩雖有三長之才其職則參下且拿且竄屢煩飭敎一味蠢然紀綱可謂掃地更令申飭期於出仕則殆近於大臣卿宰勉出者然豈有如許事理乎大抵淸選則淸選使之放倒亦非顧其職名之意翰林丁若鏞金履喬竝令該曹今日政出六區處左右史不可一刻不備無故之金祖淳近日亦不知去處非渠豈患無他人前翰林金祖淳一體出六區處事分付命退承史以次退出
정조 14년
庚戌五月初五日申時上御重熙堂右副承旨入侍時右副承旨尹行任假注書李海隣記注官白慶楷金鳳顯以次進伏訖上命書傳敎曰守令當爲署經兩司在外及未肅拜未署經人竝許遞以在京無故人今日政差出待下批牌招察任命退承史以次退出
정조 14년
行都承旨趙尙鎭坐行左承旨權坐直右承旨未差左副承旨洪聖淵坐直右副承旨尹行任坐同副承旨未差注書徐有開仕一員未差假注書李海隣仕直事變假注書任㸁仕
정조 14년
尹行任啓曰合辭方張之時諫院無詣臺之員事甚未安疏批未下陳疏入啓外正言尹悌東卽爲牌招何如傳曰允
정조 14년
傳于趙尙鎭曰兵曹參議前望單子入之待下批牌招察任
정조 14년
兵曹參議前望單子入之李師濂落點
정조 14년
傳于趙尙鎭曰政官牌招開政
정조 14년
有政吏批判書吳載純參判李秉鼎進參議未差左副承旨洪聖淵進啓曰全州判官今當差出而本府以營下劇邑素稱難治不可不擇差同道及他道有聲績已準朔未準朔守令竝擬何如傳曰允
정조 14년
以洪文泳爲承旨李勉兢爲吏曹參議黃樟爲掌令朴宗來爲獻納趙鎭井爲正言尹序東爲副校理李敬心爲吏曹正郞韓致應爲吏曹佐郞李正模爲戶曹正郞李普衍爲戶曹佐郞徐季修爲工曹佐郞尹秀東爲忠勳都事李彦植爲全州判官
정조 14년
兵批判書李𡊠進參判柳戇入直進參議李師濂病參知金履翼病左承旨權進以金益淳爲宣傳官副護軍李身敬副司直李祖承尹㬦竝單付
정조 14년
尹行任啓曰今日政新除授諫院諸臺竝卽牌招以爲備員署經之地何如傳曰允
정조 14년
傳于趙尙鎭曰刑曹參議許遞
정조 14년
再政以宋持敬爲南原府使李祖承爲刑曹參議洪秉纘爲大司成朴瑞源爲吏曹正郞申光河爲工曹正郞金履銓爲尙衣僉正朴喆源爲厚陵令金應斗爲禁府都事崔陽羽爲掌樂主簿
정조 14년
傳于趙尙鎭曰新除授承旨牌招察任
정조 14년
以右承旨洪文泳差祭不得出牌事微稟傳于趙尙鎭曰許遞今日政差出
정조 14년
傳于趙尙鎭曰關西守令當日下送
정조 14년
大司憲李致中執義李普天應敎柳文養持平崔重圭鄭最成校理朴奎淳副校理金熙朝正言尹悌東修撰金載翼申馥副修撰李太亨啓曰請黜置罪人鄭致達妻亟令王府夬正典刑以洩神人之憤請物故罪人德相亟施孥籍之典請逆賊尙喆依律處斷以下一行刀割答曰不允五字刀割
정조 14년
大司憲李致中執義李普天持平崔重圭鄭最成正言尹悌東啓曰請遲晩後物故罪人啓能亟施孥籍之典趾賊等凶種快施邦刑養遂獻遂會遂李觀源竝令王府設鞫得情請物故罪人國榮亟施孥籍之典請亟寢夏賊子女待年用法之命斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情快正王法請減死定配罪人廷楫亟令王府設鞫嚴問期於得情請物故罪人在簡亟施孥籍之典答曰不允
정조 14년
持平鄭最成啓曰請爲奴罪人金壽賢河翼龍竝令王府設鞫得情快正王法請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情快正王法翼魯及龜顯二歲等七罪人竝卽設鞫得情施以當律答曰不允
정조 14년
正言尹悌東啓曰請爲奴罪人金壽賢河翼龍亟令王府設鞫得情快正王法請金甲島爲奴罪人克觀古今島爲奴罪人克泰更令王府嚴鞫得情快正王法請巨濟府絶島安置罪人朴宗集亟令王府拿鞫得情施以當律請恒善支屬亟命散配時謙兄弟竝投絶島以嚴隄防請逆賊尙魯亟施孥戮之典請龜顯二歲等七罪人更令王府竝爲捉囚嚴鞫訊問期於得情請驥顯設鞫嚴問期於得情快正典刑翼魯亟令王府嚴鞫得情以正典刑逆賊驥顯之弟龜顯設鞫嚴問期於得情請逆臣承烈亟令王府快正典刑答曰不允
정조 14년
尹行任以義禁府言啓曰平安監司沈頤之狀啓冒禁乘扶擔機甑山縣令吳在斗江西縣令李翊永順安縣令鄭文在竝罷黜其罪狀令攸司稟處事據刑曹粘目內係是朝官移本府處之事允下矣海西守令之乘扶擔機者自廟堂區別其犯科只施罷職之典則今不可罪同罰異吳在斗李翊永鄭文在道臣旣已罷黜更無加罪之端勿論何如傳曰允
정조 14년
禁府啓目香室官員李德淵原情云云傳旨內辭緣泛稱遲晩刑推得情何如判付啓分揀放送爲良如敎又啓目承政院假注書趙台榮原情云云傳旨內辭緣泛稱遲晩刑推得情何如判付啓削職放送爲良如敎又啓目弘化門守門將李榮夏原情云云傳旨內辭緣泛稱遲晩刑推得情何如判付啓除刑推議處爲良如敎
정조 14년
修撰金載翼疏曰伏以臣猥以庸瑣過蒙恩造不念濫竽之譏冒玷視草之列名廁經幄而未嘗仰備其顧問身登文陛而未嘗一效其論思恩除輒膺固出怵畏之心而儤直惟謹自歸瘝曠之科榮耀雖極惶愧常切惟期長依日月之光少答天地之恩而已揆以微分豈有餘願而第臣私情有萬萬切急者不敢自阻於慈覆之下極知僭猥而冒死嗚呼惟聖明少垂矜察焉臣以早孤餘生惟本生偏母是依而臣母今年七十有一矣夙抱貞疾居常沈綿已自未衰無異篤老家且窮窶生事冷薄自少食貧到老益甚臣誠淺計拙莫效人子之職憂寒恤飢反貽老母之念曾不若小人傭力以食其父母又不若微物反哺以報其恩鞠半世窮廬至情莫伸僥倖一第通籍明時以臣不肖夫豈有榮塗之望哉只願獲霑寸祿以遂便養之私少酬劬勞之恩而向叨嶺邑將毋之官一日爲養莫非國恩銘鏤在心感激靡極而臣居官無狀旋卽罷歸千里氷程顚仆狼狽老人衰氣受傷愈多宿病之外客症添發種種危惡閱歲辛苦眞元之脫下肌肉之瘐削殆無餘地辛勤扶接者惟靠藥餌滋補之力而家徒四壁依舊冷落尋常茶飯尙患屢缺至於旨物之供刀圭之節尤無可論臣情到此寧不煎迫伏覩我殿下恩推逮下仁洽錫類凡廷臣之職在邇列而情理之如臣悶急者皆許陳乞曲加恩例俾補一縣獲遂其願則臣之仰暴情懇冀蒙垂悶或不至於大何而臣於見職前後叨冒殆近十數曾未效一日之責則何敢自居以近密猥引他人之例以邀聖朝之恩乎臣於是積費趑趄不敢冒籲者蓋亦有日矣然而桑楡急景餘日無幾寸草報暉至情愈迫及今不爲倘致後悔則必不免爲孝理之罪人此又臣之不避猥越之誅終出唐突之計者也如蒙聖慈俯垂特恩畀臣一小縣使此垂暮之病親得享專城之榮養醫藥供奉盡意調治如是而目下沈苦之疾得以少瘳則自玆以往之年莫非聖主之賜也山恩海德闔門知感結草圖報且期日長伏乞天地父母哀其情而察其懇焉省疏具悉所請依施
정조 14년
獻納李彦祐疏曰伏以臣空疎譾劣最居人下耳目重寄自知不堪明矣前後恩除之下雖或有時冒膺而不過隨行逐隊愧懼徒積見職新命又下於夢昧之外適値景慕宮展拜之日揆以義分不敢爲連事違傲冒昧趨膺尸素有日內自循省深切惶愧此際素患痰眩之症近因猝暑挾感復發昨於趨公之路觸風添劇委頓叫吟逐日詣臺亦無以自力其爲瘝曠尤當如何玆敢疾聲仰呼冀垂曲諒之恩伏乞聖明亟命鐫改臣所帶之職俾便調息仍治臣瀆擾之罪以肅朝綱不勝幸甚臣於乞免之章不宜贅及他說而憂慨之極有難終默者噫世道多故有識竊歎而向來權裕之一疏雖未見其原本斷斷危衷亶出於扶植正脈之意蓋可推知而殿下不惟不賜允可反加摧折從又投竄處分之萬萬過當是豈願聞於聖世者哉一臺臣請宥之啓可見公議之不泯而忽有闖起而卽停者彼果何爲者也如吳大益之狼藉贓汚倖逭當律誤被世宥之例者是豈執法之論所敢容護而乃於一筆之下竝停兩啓不少顧忌甘心死黨之習必若是縱恣無嚴而後快其心耶臣竊痛之此而仍置則將來之憂必無所不至臣謂伊時兩條停啓之臺臣亟施刊改之典權裕則特降恩宥以恢聖聰以光聖德吳大益則亟允憲啓以振頹綱焉省疏具悉權裕事左救右護如是斷斷非黨私而何設已留意於疏釋見如爾輩死黨之說猶以勿限年爲太近爾事萬萬未安似此舊習敢售今日乎仍令該府徒流案權裕名下以勿限年加錄柳雲羽事驟見其停啓果有突兀之嫌更叨原啓非酌處後所發之府啓卽最初請査之院啓云爾則段落各異自在應停之科爾疏云云太涉不察此亦蔽於黨欲莫辨事實而然耶爾則施以不敍之典至於裕之原啓不停而自停則雲羽追入挑起於不干之事此亦私也非公也如是之際寧靖無期亦施不敍之典而承旨之不能據例往復依其言呼望亦甚駭然伊日該房承旨罷職
정조 14년
副校理崔顯重疏曰伏以臣向叨館職屢犯違傲雖緣情病之衆所共知自訟義分之罪在不赦聖度天大不加威罰薄勘未幾旋蒙恩敍繼以玉署除旨又下於墓所差祭之所臣聞命惝怳且惶且感益不知措躬之所也惟當竭蹶趨承少伸叩謝之忱何敢以區區去就更事煩瀆而第臣竊有所私義之難安者不避猥屑敢此略陳臣於向日奉命南行也所過列邑客舍有故則無不以東軒整待蓋尊異其禮不與他別星一例之也獨於全州宿站判官尹光濩以修掃作廳爲報而所謂作廳卽吏廳也臣以事體不可之意略及於回題矣其日夕到本府則稱以下處移定於客舍而乃是幾十年廢棄人跡未嘗到之所也其窓壁之黑暗房堗之頹陷固無可言而不時點火下熱上濕煙燻漲室土氣擁鼻雖尋常過客所不可處之者而乃以處王人者此其意含慍於臣之回題將以困辱臣也及其入見臣也乃曰東軒政事堂也不得許入又曰使臣監日亦入鄕作廳又曰如北關之數百里無邑治處其將不入於店舍乎云而頗露辭氣全失體貌故臣之陪行營吏在傍目見而至有本官公兄記過之言事實不過如斯而已作廳雖卑臣身之一夜經過亦何所不可而誠以御史之體不得不自重非爲其身以其所重在君命也爲御史者雖自求作廳尙屬損體況以外邑而初無所探問直以作廳待之可乎若値空官而牢鎭東軒則亦或有辭而今乃守令則高處東軒降屈君命於咫尺下廳於心安乎猶且欲文其過而自不覺其言之尤涉妄發臣於其時非不知據例狀罷而觀其言貌尙有書生妄率之態未可深責以體例故只以不欲張大之意不過刑推公兄俾知警責前監司臣閔台爀送喝於臣曰本官事聞極駭然自營門亦當刑推公兄爲言臣則無所勸挽而任之而已近因南來人聞之則臣還後判官以公兄記過事移怒於臣之陪行營吏屢呈辭狀執言雖在於陪吏其意實在於臣身在藩臣尊朝廷之義固當嚴加退斥以重事體而乃反難處於辭狀初則囚禁臣之陪吏如是而判官猶不釋意則末乃黽勉刑推至汰吏案而其言曰汝實擧職汝則無罪而本官如彼固執不得已刑推云云噫此何道理也此何擧措也雖於守令之隨陪苟欲敬待也則尙謂之稍存商量有所顧藉況於御史之陪吏乎設使御史眞有過峻之事方伯守宰固不得容易輕蔑治及其下吏況其記過公兄之擧可奬非可罪也則只爲其慰解本官而曰囚曰刑若是其無難乎在本官公兄則曰治而不治在臣陪吏則曰無罪而强治殆若曲循而雪憤者然惜乎其爲守令地則誠至矣獨不念事面之有所重而反損自已之體統耶近來紀綱雖曰掃地外邑之一分顧忌猶在於御史之名而緣臣疲軟壞了至此臣何足言有辱朝廷惟當自訟何暇尤人而事端漸大關係非細玆不得不露章自列欲詳事實語涉煩瑣伏地兢惶尤增死罪伏乞聖明亟削臣職仍勘臣失職之罪以爲人臣奉使者之戒焉省疏具悉古人豈不云乎臣何足言有辱朝廷可謂爲爾準備語往古來今名以奉使之行見辱於邑倅豈有如爾者奉使亦有許多般繡衣事面尤何等尊嚴則幺麽之邑倅始以文狀而侮蔑中以面對而詬弄末乃衝喝道伯至有刑治爾行帶去之吏云者亦一變怪此而尋常處之何以尊朝綱尊國體全州該判官尹光濩卽其地方定配道伯所爲萬萬駭然令該府拿問重勘自有此擧必作道內之笑囮洛中之眼楯則何去而今始疏陳乎由前由後辱命大矣爾亦施以不敍之典
정조 14년
傳于尹行任曰水原邑內儒生試取時表三上幼學金星柳八子百選一件大壯紙一卷三中一幼學尹珩三中二幼學辛德羽各正音通釋一件次壯紙一卷三下幼學金星運具弘植申百顯尹聲烈沈鍵權佑金樂淵李永錫沈綏鎭沈鼎鎭尹海東趙萬元各筆三枝墨一丁扇子二柄草三下幼學李馨喆權𠎠申旵各筆二枝墨一丁扇子一柄次上業幼李會點幼學尹得吉朴周陽尹冕遠李得養朴來陽各扇子二柄草次上幼學李龍鎭金華健金胄鎭李正新李運浩金最遠李澤各扇子一柄古詩三上一幼學尹培彦八子百選一件大壯紙一卷三上二幼學權倚三上三幼學金會謙各八子百選一件次壯紙一卷三中幼學趙崙正音通釋一件次壯紙一卷三下進士朴暕幼學金栻李瑩祚金廷恭各筆三杖墨一丁扇子二柄次上幼學安塾金星憲李弘德生員朴師永進士李得祚幼學李徹祚曺允榮金馥遠元述孫金世錫各扇子二柄草次上幼學柳聖儀李徽祚李基述通德郞李德祚幼學兪伯煥金大元申勗申光烈各扇子一柄賜給
정조 14년
傳于尹行任曰水原邑內武士別試射時閑良房德明小布四中比較一中筒介一部敎鍊官金之擇四中弓一張旗牌官閑良金李長哨官出身李得弘哨官副司果車聖祿防營軍官出身李光玄額外出身尹致章三中各三升一疋旗牌官折衝洪命淵旗牌官閑良嚴喆武別驍士閑良洪命龍出身李載春壯勇軍李完喆閑良趙呂錫趙峋朴師綸白聖孫鄭以奉林萬郁鄭錫玄二中各扇子二柄旗牌官閑良李春得出身李益弘別驍士折衝李昌興閑良朴大運出身權經金允大壯勇軍金載鍾李德仁閑良任震白表昇雲李東述出身趙閑良朴善孫一中各扇子一柄討捕軍官閑良朴大天鞭蒭六中比較六中筒介一部別驍士折衝朴弼國司果尹致弘六中比較五中各弓一張敎鍊官副司果表昌文六中比較四中弓弦絲二斤壯勇軍李萬實旗牌官閑良具載禧敎鍊官折衝黃致郁敎鍊官折衝徐大喆六中各扇子二柄弓弦絲一斤別驍士折衝李根郁五中三升一疋扇子一柄賜給
정조 14년
行都承旨趙尙鎭坐行左承旨權坐直右承旨未差左副承旨洪聖淵坐直右副承旨尹行任坐同副承旨未差注書徐有聞仕一員未差假注書李海隣仕直事變假注書任㸁仕
정조 14년
藥房都提調臣金種秀提調臣吳載純副提調臣趙尙鎭啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
洪聖淵啓曰自明日至初十日國忌齋戒正月十一日孝昌墓忌辰日齋戒相値視事頉稟之意敢啓傳曰知道
정조 14년
洪聖淵啓曰來十一日朝參孝昌墓忌辰正日相値頉稟之意敢啓傳曰知道
정조 14년
洪聖淵啓曰來十一日輪對日次而孝昌墓忌辰正日相値頉稟之意敢啓傳曰知道
정조 14년
以獻納朴宗來牌不進罷職傳旨傳于洪聖淵曰只推
정조 14년
傳于尹行任曰閣職番次只有直提學一人飭已施前檢校直閣李晩秀敍用仍任牌招察任
정조 14년
兵曹口傳政事副司直李晩秀單付
정조 14년
尹行任以義禁府言啓曰全羅前監司閔台爀拿問重勘事傳旨啓下矣閔台爀自任所未及上來云依例發遣府書吏所到處拿來何如傳曰允
정조 14년
尹行任以義禁府言啓曰全州前判官尹光濩卽其地方定配事承傳啓下矣尹光濩時在任所云以承傳內辭意具罪目依例發遣府羅將卽其地方全州府定配之意敢啓傳曰不必下送羅卒分付道伯擧行可也
정조 14년
忠淸監司鄭存中疏曰伏以臣今以七十垂死之年幸際千一曠世之會過蒙陶甄猥膺藩寄臣於是感激殫竭庶爲一半分報效之圖是臣之所自勉而其奈樗櫟材朽滿柳質零志氣日益摧頹神識日益昏瞀明不能以折獄剛不足以戢奸按莅四朔瘡疣百出不待他人之嗤笑而臣心之自愧亦已久矣果然臺啓出而以藩閫不可付衰老之人請依守令例定以年限其言儘是切當若使此等言議早自施行如臣衰朽初豈可擬議於旬宣之任哉噫旬宣之任其重如何而顧今八路方伯臣年最多犬馬之齒恰滿七耋而況此本道之難治比他道尤甚凋弊旣多獄訟且繁雖使少年鍊達者當之猶懼其難於稱塞以臣之癃老憒劣何望其廉察一道之民乎哉非特此耳臣本病傷水土每當暑月則痰滯氣虛若不保朝夕南來以來宿症闖發往往昏窒時多以此病形實無酬接公務之望以情以病臣安可晏然冒居乎玆敢猥入文字仰瀆崇聽伏乞聖明特賜矜諒速許遞改以伸臺議以安賤分不勝萬幸答曰省疏具悉卿其勿辭行公
정조 14년
左議政蔡濟恭箚曰伏以臣近患感冒宿積時突其兆何遽至危惡而特神氣日衰抵敵不得奄奄若泉下物殆三四日矣自再昨始能開睫而視開口而言復起爲人庶或有望而亦不可以時月期矣以故廟堂文簿俾不近前日次對一例停廢國家之設置輔相豈欲使養病尸位而止哉伏乞聖慈亟遞臣職改卜賢德以幸國事焉臣於病伏昏涔之中不省戶外事但守令之歷辭呈銜者殆不暇其應接臣雖不得延見其擾擾則甚矣臣以不接朝紙之故怪問其由則蓋繡啓論罷之外以乘轎犯禁作窠而然矣夫國法之非緋玉作宰者不許乘轎實等威嚴耳以堂下官而爲占身便冒乘而恬不愧焉則率是以往雖京城之內不顧品秩或軺或轎其可惟意所欲而莫之恥也耶況前後飭敎何如而互相效尤若不聞知其罪之不可原恕夫誰曰不可第乘轎亦有多般分數有有屋而褰左右翼帳者有不帳而只有屋者有不屋而只下裝者有俗所謂負擔機者上所稱下裝雖與有屋差異旣令雙杠外出徒御擡擁則雖屬之乘轎亦未爲不可而至於負擔機制旣非轎又無杠出特不過歇脚而用之道臣之不爲査究混擧於啓聞之中臣則以爲不思之甚也夫西路守令武人居半緋玉者又間之至於堂下官勿論文與蔭其數無多而今乃以現告罷者若是相續道路之上來往如織銓部之政都目日出以臣推之三南與關東數百郡縣幾皆堂下蔭官其現告將次第以至則未免得免者有幾人也其中如果有無良不法者因此行遣則固可爲幸如不然亦豈非可惜守令遞易在京視之不過一紙之書出姓名無甚難事而若其官吏之換易簿書盜弄國穀惟此機是乘況三南本無雇馬新舊遞易刷價與夫直皆令民結責出大邑多千餘金雖小邑亦近千數假令一年之內再易守令則斂民當爲數千金不幸至三易則其爲弊於下戶窮民顧何如也臣嘗在喉院多閱古昔記注日記守令有移此陞彼不得久居者則伊時大臣之箚請仍任往往有之今之時無此規久矣顧今朝廷無一事三南麥事曰有喜報惟當休養生息使日出而作日入而息而已何苦爲紛紛攘攘之政乎聖意之亶出於振刷頹綱丕懲日後臣非不知而若或如是之際弊自及民則亦有合商量者臣謂乘轎之罪不得不嚴勘而至於以負擔機爲名者差代之人雖無可及方來之類特爲原恕俾無許多作窠之患至於馹騎則雖負擔機亦不可見原臣旣有遇見敢此煩陳若其病思迷霿文不能屬有不暇自恤惟聖明裁擇焉取進止答曰省箚具悉卿懇日前因海西守令乘轎及乘擔機事該道伯狀請論罪使卿等草記稟處者已有前此關西守令處分時區別分等之傳敎意謂卿等回啓亦然及見草記略有界限而擔機亦在罷官秩故伊時批旨欲依關西例措辭而入於現告者皆是應在加倍之律者雖令銓曹差代猶以眞箇老且病者無容旋之方爲念又使卿等商確稟處予意亦出於轎禁則不可不嚴而界限亦不可不存故爾際見卿箚儘有意見更與右相相議指一回啓使朝令行之悠久諸倅遵亦便好可也所愼尙未夬復云何等奉慮惟冀如意將攝俟間卽起視事仍傳曰此批答遣史官傳諭于左議政
정조 14년
庚戌五月初七日卯時上御誠正閣左副承旨與下直守令入侍時左副承旨洪聖淵假注書李海隣記注官白慶楷金鳳顯靈光郡守鄭致淳文化縣令沈厚之兔山縣監洪大淵南原府使宋持敬以次進伏訖上曰守令進前可也致淳進前奏職姓名訖上曰本邑素稱難治近者有釐正者爾或聞之乎致淳曰未及聞知矣上曰不必相較須善處之可也載淵進前奏職姓名訖上曰孔路劇邑須爲善治可也厚之進前奏職姓名訖命讀七事持敬進前奏職姓名訖上曰本邑紙弊不可無一番矯革須思革弊之方毋負差遣之意可也命退諸臣以次退出
정조 14년
行都承旨趙尙鎭坐行左承旨權坐右承旨李祖承坐左副承旨趙衍德坐直右副承旨徐瀅修坐直同副承旨未差注書徐有聞仕直一員未差假注書李海隣仕事變假注書任㸁仕
정조 14년
傳于權曰禮房承旨馳詣毓祥宮延祜宮懿昭廟奉審摘奸以來
정조 14년
權啓曰禁衛營將官來言今日本營軍兵日次私習云矣敢啓傳曰知道
정조 14년
權啓曰御營廳將官來言今日本廳軍兵日次私習云矣敢啓傳曰知道
정조 14년
傳于趙尙鎭曰軍士房承旨入侍
정조 14년
承旨前望單子入之趙衍德徐瀅修落點
정조 14년
傳于趙瑩修曰左副承旨右副承旨入侍
정조 14년
傳于徐瑩修曰政官牌招開政
정조 14년
傳于徐瀅修曰得中亭臥護軒福內堂鎭南樓左翊門壯南軒左右翼廊講武堂明倫堂客舍翼廊各廳各倉公廨合三百六十餘間外墻垣二百間告成在於十朔內外役鉅勞重豈比於昨年行宮造成之役乎監董裨校以下宜有分等賞典營建都廳前府使閔光升相當職待窠卽爲陞敍調用策應裨將嘉善洪愼權外監折衝徐正祜加資得中亭鎭南樓壯南軒左右翼廊左翊門諸處監董裨將出身曺命巨講武堂以下諸處監董裨將折衝沈鍾祐臥護軒以下諸處監董裨將閑良趙崈五衛將今日作窠調用看役將校閑良李弼載李光春折衝金之澤閑良李載雲折衝李文煥閑良吳興大嚴翊武鄕人李命赫等賞加監董將校出身金重麗閑良黃一淸金光瑞羅天經折衝李渭帖加成給各處都看役幼學柳瑞新僉知作窠擬入其餘看役下吏等自本道拔例從厚施賞後狀聞
정조 14년
有政吏批判書吳載純差祭參判李秉鼎進參議李勉兢進行左承旨權進以李晩秀爲刑曹參議朴敬圭爲工曹正郞沈鉁爲司僕僉正營建策應裨將洪愼權今加嘉義外監徐正祜以上加資事承傳看役將校金之澤李文煥以上今加嘉善李命赫以上賞加事承傳監董將校金重麗黃一淸金光瑞羅天經李渭以上今加通政以上帖加成給事承傳
정조 14년
兵批判書李𡊠進參判柳戇病參議李師濂病參知金履翼入直進右副承旨徐瀅修進以曺命巨沈鍾祐趙崈爲五衛將柳瑞新爲僉知副司直單洪文泳洪聖淵
정조 14년
以原春監司尹師國狀啓金城前縣令魚用謙犯禁乘轎罪狀令攸司照法勘處臣則惶恐待罪事傳于徐瀅修曰金城事卿則已施問備之典不可一事疊勘勿待罪事回諭而日前因海伯狀啓及右相擧條有申飭於諸道者諸道若或眩於擧行則守令遞易之弊姑勿論朝家刑政何等斑駁乎諸道萬一誤認以只禁有擔之轎至於轎下裝及有杠擔機不在於禁條中監營不禁列邑俱犯則是何異於罔民此所以令廟堂消詳定式頒示諸道者也臺啓以後下裝及杠擔機濫乘之類皆由於誤認所致則宜屬之令前今番竝勿論馱之於驛馬者不可寬恕在囚諸倅亦已分秩發問目觀供辭處分外方宜無異同竝須知悉依此區別擧行事諸道一體下諭
정조 14년
以平安監司沈頤之狀啓雨澤農形事傳于徐瀅修曰聞筵臣誦傳西來之言近以本道麥事爲關心觀此狀本統論分說極其詳細此等處卿能盡分憂之責知宵旰之心殊可嘉也前此屢次別諭中責敎多有殆近迫切處雖出於一時匪恕到今還覺尤悔大抵過於責備之故每於卿無以顧藉卿若以近下飭敎留在腔裏隨處囁嚅則何以專意於旬宣而亦何可行號令於管下守宰乎且因繡啓道啓行査忤於人亦多爲卿悶惜然卿若以飭敎看作他山之石有改無勉一直奉公以剛克二字做去則始可謂不負委寄此意知悉事回諭
정조 14년
徐瀅修以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 14년
徐瀅修以備邊司言啓曰巨濟恭箚子批旨日前因海西守令乘轎及乘擔機事該道伯狀請論罪使卿等草記稟處者已有前此關西守令處分時區別分等之傳敎意謂卿等回啓亦然及見草記略有界限而擔機亦在罷官秩故伊時批旨欲依關西例措辭而入於現告者皆是應在加倍之律者雖令銓曹差代猶以眞箇老且病者無容旋之方爲念又使卿等商確稟處予意亦出於轎禁則不可不嚴而界限亦不可不存故爾際見卿箚儘有意見更與右相相議指一回啓使朝令行之悠久諸倅遵亦便好可也事命下矣挽近以來國綱解弛侈風漸盛毋論老少堂下官之一除守令務勝乘轎左右張翼橫馳大道然後方可謂之快事不然反以爲羞恥無難犯罪以近日光景言之兩西文蔭守令太半犯科豈不寒心也哉其在懲勵之道更爲嚴立科條永久遵行而乘有屋轎者毋論有翼帳無翼帳邦憲至嚴考律定配乘下裝者與有屋稍異而亦係法外濫乘隨其現發啓聞論罷至於老病及年少而有實病者長日之程不堪驅馳在朝家容物之政宜有曲恕之道無杠擔機其制樣疎劣初不爲侈馬或顚蹶賴此扶持宜令許以乘之俾得依身歇脚奉命使行有病故者如或乘擔機則私馬猶或可也而馱之於驛馹自有朝禁其罪與乘轎有屋者一般以此定式行會諸道何如傳曰允
정조 14년
徐瀅修以義禁府言啓曰金城前縣令魚用謙拿處事傳旨啓下矣魚用謙前以他罪方在保放中還囚後待開坐捧供之意敢啓傳曰知道
정조 14년
義禁府啓目黃州前牧使洪元燮原情云云傳旨問目內辭緣泛稱遲晩刑推得情何如判付啓此囚之三罪俱發萬萬駭然轎下裝濫乘事段只知有屋轎之有禁而下裝與有杠擔機誤認以不入於禁條有此冒禁云者其說容有可據今日坐起特命以此意發問目者果不爽所料是如乎若此則與知而故犯稍有間焉諸道未行査處已令政院成送有旨使之區別勿論海西未就囚諸倅所犯皆如此囚之錯認則處分宜無異同而其矣等地處異於他人兺不喩監司之只請無於例之攸司稟處不言罷黜二字者亦出於顧畏之意則海西諸倅設有眞箇曖昧決難容恕本府以此知悉照律爲有矣誤認者直勘流律太過隨其所供只依新頒定式分等勘處爲旀此囚尙州逋欠一款其所發明尤爲成說乎與上項諸罪卿等論理議處仍具律以聞以草記擧行功議區別減等爲良如敎
정조 14년
又啓目尙州兼任咸昌前縣監柳秉均原情云云傳旨問目內辭緣泛稱遲晩刑推得情何如判付啓依下敎考律勘放後草記功議區別減等爲良如敎
정조 14년
又啓目金城前縣令魚用謙原情云云乘轎一款旣已自服所當仰請照勘而前以他罪行査本道待査啓入來一體議處何如判付啓依允
정조 14년
刑曹啓目閔毅徹卽爲放送湖西推官等更令該府處之湖南査官等令該府擧行何如判付啓依回啓施行爲旀原案令參議亦具意見粘聞爲良如敎
정조 14년
趙尙鎭啓曰新除授吏曹參議李勉兢除拜後過三日不爲出肅依定式推考警責仍卽牌招察任何如傳曰允
정조 14년
庚戌五月初八日巳時上御重熙堂右副承旨入侍時右副承旨尹行任記事官徐有聞記注官白慶楷金鳳顯稟事閣臣鄭民始以次進伏訖上命行任書傳敎曰左副承旨許遞前望單子入之待下批牌招察任民始曰臣以壯勇營事有仰達者矣上曰何事乎民始曰沁都貿銀條小米及內武庫軍物修補條米之分定諸道者定式已久行之有年則在諸道擧行之道惟當別爲儲置待本營知委或作錢或還分而今番兩西之不報本營任自盡分者極爲未安此後則秋捧時如無本營作錢之關文自本道穀名數爻卽爲修成冊牒報以待本營之知委毋得擅分之意申飭諸道今年貿銀條軍物條旣已分給待秋竝耗作錢上送之意分付兩西道臣何如上曰依爲之出擧條民始曰內武庫軍物修補條耗米今年兩西當次故使之作錢上送矣卽接海西道臣所報則穀物已盡還分時無留庫無以充數作錢云五六日前纔報市直成冊無他頉報及其書目題送之後卽稱無穀物可作錢云云者前後逕庭極涉疎忽黃海監司李時秀從重推考穀物旣如是不敷云作錢今姑置之何如上曰依爲之出擧條民始曰軍職元遞兒三百十六窠乃是大典所載之定數自本曹稱此數磨鍊祿米移送兵曹則該曹依此數付祿如或加付則就其中推移分作而毋或違越元定之數法例卽然故至于五六年前兵曹祿米太每有餘剩矣近年以來忽有原數外加下之弊年年增加昨年四等加下米太爲一千五百餘石今年春等加下已爲五百四十餘石以此推之四等加下將不知爲幾許不但太違法意加下之數不得不自本曹充給國穀之無端耗減以應法外之需已極無義況此收祖不足之時尤是難繼之道自今朔爲始令兵曹一從法典窠數推移分作而毋得科外加付自該倉元數外亦毋得加給之意別爲定式施行何如上曰依爲之出擧條命書傳敎曰時囚滯囚可悶今日開坐捧供待判下仍爲議處照律而在囚海西乘轎守令等取招時問目依當直都事聽傳敎口傳之言爲之事分付仍命退諸臣以次退出
정조 14년
庚戌五月初八日申時上御重熙堂左副承旨右副承旨入侍時左副承旨徐瀅修右副承旨尹行任記事官徐有聞記注官白慶楷金鳳顯以次進伏訖上命瀅修行任分讀公事書判付訖上命書傳敎曰右副承旨許遞前望單子入之待下批牌招察任仍命退承史以次退出
정조 14년
行都承旨趙尙鎭病行左承旨權齋宿右承旨李祖承齊直左副承旨趙衍德齋宿右副承旨徐瀅修齋直同副承旨未差注書徐有聞齋直一員未差假注書李海隣齋宿事變假注書任㸁仕
정조 14년
權啓曰三皇忌辰日望拜禮前期一日以稟事曾有先朝受敎矣今初十日太祖高皇帝忌辰日親行望拜禮何以爲之敢稟傳曰謹當親行矣
정조 14년
權啓曰明日望拜禮承旨當爲備員齋宿而都承旨趙尙鎭今日不爲仕進所當牌招而拘於廳規不得請牌一員未差之代政官牌招開政差出待下批牌招齋宿何如傳曰許遞前單望子入之
정조 14년
徐榮修啓曰明日皇壇望拜禮時九卿當爲進參而左參贊金華鎭刑曹判書金頤柱病不進竝卽牌招以爲淸齋之地何如傳曰允
정조 14년
徐瀅修啓曰明日皇壇望拜禮時兩司長官當爲進參大司憲李致中卽爲牌招以爲淸齋之地何如傳曰允
정조 14년
傳于權曰右承旨右副承旨入侍
정조 14년
備邊司薦望以李鴻運爲濟州牧使
정조 14년
以京畿監司金思穆狀啓奉命中使馱乘擔機於驛馬其罪狀令攸司稟處當該竹林察訪李潤堋爲先罷黜其罪狀亦令攸司稟處事傳于徐瀅修曰江華奉命無論中使與內需司官員下人宮房下屬必以司僕馬騎送而驛馬則每不題給者易有營邑紛挐之弊故耳觀此狀辭中官所爲萬萬駭然而病則實病仍以致死擔機之濫乘到今無可論而司僕馬之無端以驛馬替把致有道伯登聞之擧此則該寺不能檢飭之罪司僕當該官員令該府拿問勘處二提調推考
정조 14년
徐瀅修以景慕宮都提調意啓曰太常所進黃杏今方薦新於本宮而宮苑黃杏尙未成熟待爛熟薦獻之意敢啓傳曰知道
정조 14년
權以壯勇營言啓曰拜峯鎭措劃布置今旣粗備已成官府體例土地錢穀軍器及各項汁物數亦不少則簿會磨准之道宜倣邑鎭之規例以爲典守句檢之地應行條件原節目中添錄以入依此定式遵行何如傳曰允
정조 14년
權以禁衛營言啓曰去夜初更量內需寺別提高命昌本營巡邏被捉而係是朝官令該府勘處何如傳曰司名誤書況內司官員朝官則元無移義禁府之例曰以令該府勘處亦甚駭然卿則從重推考捧納承旨亦爲推考此草記更爲修正以入可也
정조 14년
趙衍德以義禁府言啓曰時囚罪人洪元燮柳秉均以草記議處照律功議區別減等事命下矣洪元燮乘轎一款觀渠供辭其所濫乘雖曰轎底申禁之後惟意占便無難冒乘所當照法勘斷而旣有新頒定式宜不至於重勘至於奉命都事之冒法乘轎何等變怪則視若尋常借轎馱馹揆以法意厥罪惟均國穀事體至爲嚴重如干穀包之見欺於奸吏容或無怪而累千石幻弄稱以不察萬萬可駭以此照律罪取考律文則大典通編禁制條有曰堂下官乘轎者施以濫騎之律杖一百流三千里名例有曰與同罪者止坐其罪大明律錢糧互相覺察條有曰凡倉庫官吏庫子斗級皆得互相覺察若侵欺盜用係官錢糧已出倉庫而失覺察者杖一百名例有曰二罪以上俱發以重者論大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣洪元燮與同罪從重論杖一百收贖告身盡行追奪流三千里定配而其九代祖聖民光國功臣云功減一等杖一百收贖告身盡行追奪忠淸道忠州牧可興驛徒三年定配而以議啓內辭意具罪目依例發遣府羅將押送配所柳秉均所乘亦是轎底則區別令前宜不至於重勘而還穀法意何等至重則諉以一時兼官慢不致察其所吏逋數甚夥多而矇然勘簿誠極可駭以此照律罪取考律文則大明律錢糧互相覺察條有曰凡倉庫官吏庫子斗級皆得互相覺察若侵欺盜用係官錢糧已出倉庫而失覺察者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣柳秉均杖一百收贖告身盡行追奪而其十三代祖洙佐理功臣云功減一等杖九十收贖奪告身四等放送何如傳曰允
정조 14년
禁府照目弘化門守門將李榮夏矣伊時離次雖曰赴試歷路蹔入他門直所以致執頉是如爲白乎乃門卒闕點難免不飭之罪以此照律罪從重論杖八十收贖奪告身三等私罪奉敎與擅離有異付過放送爲良如敎
정조 14년
刑曹啓目粘全州府殺獄罪人李維新獄事臣之淺見是叔致死似因於頭面傷處是如乎旣伏承具意見之命故欲此論前上裁何如啓此獄段旣具而忽換似然而多疑實因除良看證難信看證除良元犯莫執湖西之案未之十分覰悉完營再査徒見三昧之歸是如乎折肱者不死刖足者不死手足傷非速死之斷案則此一可疑也下手與參覩旕萬最緊而臨時俯仰隨問變幻如桔槹之上下此二可疑也閔李兩漢誰首孰從完査時施周牢於旕萬一款發於前錦伯之爰辭訊刑之下何求不得不可謂公案此三可疑也然推其所以然之由參以所必然之勢則手足傷雖似不至於當下致命而手部之被打猶可足作行足背之見傷骨酸節癡變動不得渠以饑乏之漢體無絮綿之着而顚仆廣漠之野度過如年之夜北風積雪通肌徹髓幸有隣媼之覺救僅免道隅之僵屍然所以斃者凍且餒也所必斃者足異手也按大明律當寒祛衣服而使之至死者厥罪與殺人同是如乎當寒打足背使之顚仆凍餒仍至殊絶者何異於當寒祛衣服乎執此論之招因優有所歸乎但實因懸錄切禁意推憶寒則右項引喩之律亦果襯當是乙喩被打二字終涉不當此所以屢査不決於實因者至於維愼毅徹之所爲勿論若李若閔原其心俱不過一番雪斗忿試麤拳而止者而其勢綅綅打之猛而仆之久釀成殺死之變是置若使毅徹而打者何時不可而必在維愼相逢之際何杖不可而必借維愼所執之鞭乎渠之牽夫渠自打之則爲維愼者任之而已見之而已亦何必使渠後陪書者遞牽毅徹之馬乎維愼於此足爲元犯矣若使維愼而打者騎莫叔劣馬者發怒而打莫叔乎騎他馬追到而戛過者橫擔而越打乎驛卒之甘心者維愼則自渠所立證不信乎不可信乎毅徹於此足爲元犯乎今到道啓也曹讞也便沒新奇欲斷此獄先定實因實因而曰可疑也則將何據而償命若實因而歸一則兩裨之中何者爲元犯而置辟乎發遣曹郞問于左右相俾各指一的確回啓爲良如敎
정조 14년
都承旨未差行左承旨權齋宿右承旨趙衍德齋宿左副承旨徐瀅修齋宿右副承旨尹行任齋直同副承旨洪義浩齋直注書徐有聞齋直一員未差假注書李海隣齋宿事變假注書任㸁守宮直
정조 14년
大駕詣文禧廟入齋室後內閣政院玉堂藥房口傳問安答曰知道
정조 14년
權啓曰明日文禧廟親祭時祭文當爲製進藝文提學徐浩修卽爲牌招何如傳曰允
정조 14년
承旨前望單子入之尹行任洪義浩落點
정조 14년
權啓曰新除授同副承旨洪義浩方在罷散中何以爲之敢稟傳曰敍用
정조 14년
兵曹口傳政事以趙㠎爲宣傳官
정조 14년
以宣傳官望筒傳于尹行任曰前宣傳官沈鑏仍任
정조 14년
兵曹口傳政事宣傳官趙鑏仍任事承傳
정조 14년
尹行任啓曰前全羅監司閔台爀拿來事禁府草記允下矣奪符次標信及密匣請出之意敢啓傳曰知道
정조 14년
以司僕前僉正宋持敬拿處傳旨傳于趙衍德曰分揀後勿如是之意嚴飭
정조 14년
尹行任以禁衛營言啓曰今日擧動時西營入直鄕軍四十名內三十名出用矣餘數不多宮墻外當夜巡邏勢難分排出番鄕軍十五名添入使之警巡之意敢啓傳曰知道
정조 14년
文禧廟親祭祭報府亞獻官右議政金鍾秀終獻官昌城尉黃仁點贊禮禮曹判書徐浩修典祀官奉常正魚錫齡執禮應敎柳文養執尊副修撰李太亨大祝修撰申馥祝史副校理金熙朝齋郞正言尹悌東贊者引儀崔珽金東覽謁者兼引儀任藗申大復贊引兼引儀李昌郁李英敎祭監監察尹廷烈崔履亨
정조 14년
庚戌五月初十日寅時上詣春塘臺皇壇望拜禮入侍時行左承旨權右承旨李祖承左副承旨趙衍德右副承旨徐瀅修記事官徐有聞假注書李海隣記注官白慶楷金鳳顯二直提學金載瓚檢校直閣李晩秀尹行任以次隨駕上具翼冠衮龍袍乘輿出宜春門降輿步詣版行再拜禮訖命祖承進前敎曰今日國綱雖曰掃地俄者標信宣傳官之直入御前實是前古所無之事也寧有如許事體乎雖云生疎所致苟能一分畏怯則豈或如是兵判之不善檢飭罪固難恕承宣之含默無言尤極駭然仍命書榻敎曰兵曹判書爲先記過該房承旨罷職行首宣傳官及承傳宣傳官亦爲汰去令該府拿處當該犯科宣傳官付之兵判嚴治又命書傳敎曰文禧廟當親臨行祭該房知悉上曰文禧廟親祭時百官行參班置之祭罷後及翌日朝廷問安亦爲置之出榻前下敎上曰宣傳官有闕之代令該曹口傳差出出榻前下敎上曰承史侍衛皆待令於協陽門外以待出宮事分付可也命退諸臣以次退出
정조 14년
庚戌五月初十日卯時文禧廟擧動入侍時行左承旨權右承旨趙衍德左副承旨徐瀅修右副承旨尹行任同副承旨洪義浩記事官徐有聞假注書李海隣記注官白慶楷金鳳顯檢校提學吳載純檢校直提學徐浩修二直提學金載瓚原任直閣徐鼎修鄭東浚檢校直閣李晩秀以次隨駕上具翼善冠衮龍袍乘輿出協陽門敦化門由備邊司大門詣文禧廟降輿入齋殿親祭時至上具翼善冠衮龍袍入就位行禮如儀訖還詣齋殿藥房都提調金鍾秀進前曰侵早勞動親行望拜於皇壇旋又動駕達夜將事連日勞動之餘聖體不瑕有損乎上曰一樣矣上曰今日親祭左相不爲來參果有實病而然耶鍾秀曰果有實病不得進參云矣鍾秀曰臣於日前以政格事請申飭銓曹矣今始聞之則昨臘都政徐配修在罷職中而通擬東壁云藉曰忘却大是做錯日昨政李彦植以南原府使擬黃牧首望矣蔭官之自初倅陞郡陞府仍陞牧使乃是古所未聞之事其驟濫無漸莫此爲甚故數十年前大臣筵奏嚴防著爲令式其後雖有數次謬例或因下敎破格初非還寢定式則大臣筵奏之事銓官之任自壞破事甚未安蔭官出六人經一考後始除守令載在法典而近日之政未經一考而除邑者甚多此亦舊格漸廢之一端當該前後銓官一竝從重推考何如上曰依爲之出擧條還宮時至上乘輿出由備邊司大門入敦化門協陽門宣化門還內諸臣以次退出
정조 14년
都承旨未差行左承旨權坐右承旨趙衍德坐直左副承旨徐瀅修坐右副承旨尹行任坐同副承旨洪義浩坐直注書徐有聞仕直一員未差假注書李海隣仕事變假注書任㸁仕
정조 14년
文禧廟經宿後內閣政院玉堂藥房口傳問安答曰知道
정조 14년
趙衍德啓曰明日常參經筵取稟傳曰停
정조 14년
尹行任啓曰備邊司郞廳來言今日賓廳日次而以國忌正日相値不得來會云矣敢啓傳曰知道
정조 14년
趙衍德啓曰四所衛將替直牌出納自有元定日字則昨日動駕時旣是替直當次又無仍佩特敎而宣傳官之無一言皁白事極駭然行首宣傳官及當該宣傳官所當重勘而本院請推之外無他可施之罰何以爲之敢稟傳曰行首及不能檢飭之承傳宣傳官汰去令該曹口傳差出曹司宣傳官何足責分揀
정조 14년
兵曹口傳政事以邊慶遇白泓鎭李海範爲宣傳官
정조 14년
傳于尹行任曰宣傳官邊慶遇改差
정조 14년
兵曹口傳政事以李喆運李身敬爲宣傳官申大偀爲內禁衛將
정조 14년
傳于權曰當該承旨爲先從重推考司謁汰去
정조 14년
徐瀅修以春秋館監司意啓曰卽接慶尙監司李祖源枚擧奉化縣監李尙榮論報史閣朽傷處及時修改事啓下狀本則璿源閣實錄閣上下層椽木蓋板椽檻平交臺間間朽傷蓋瓦亦多虧缺實錄閣北邊柱木三箇之腐傷至於數尺許土壁二間微有罅隙其所修補不容少緩云莫重史庫以曝曬之許久曠闕不得開戶點視以致滲濕腐傷之境事甚驚慮奉審修改在所不已且實錄尙未奉安待秋成差遣本館堂郞詳審遍葺仍爲奉安實錄之意預爲分付璿源閣修改令宗簿寺稟處何如傳曰允
정조 14년
義禁府啓目初檢官扶餘前縣監成鼎柱覆檢官鴻山前縣監金正淳等原情云云問目內辭緣泛稱遲晩竝只刑推得情何如判付啓所見之各異不足爲怪實因之縣錄終不端的亦與誤錄稍間直勘本律過矣依此參酌照律區別功議勘放後草記爲良如敎
정조 14년
趙衍德以義禁府言啓曰時囚罪人成鼎柱金正淳原情公事判付內所見之各異不足爲怪實因之懸錄終不端的亦與誤錄稍間直勘本律過矣依此參酌照律區別功議勘放後草記事命下矣取考律文則大明律檢驗屍傷不以實條有曰若初覆檢官吏定執致死根因不明者杖六十大典通編推斷條有曰犯私罪杖六十奪告身一等犯枉法受贓外笞杖竝收贖云矣成鼎柱金正淳等各杖六十收贖奪告身一等而成鼎柱五代祖櫟寧國功臣慶安君外玄孫云功議各減一等笞四十收贖附過放送金正淳高祖昌集配享功臣云功減一等笞五十收贖解見任別敍放送之意敢啓傳曰知道
정조 14년
洪義浩以刑曹言啓曰槐山郡殺獄罪人趙學誠獄事覆啓判付內辜限闊狹雖在法典係是罕有之例移報政府僉議無異辭仍以依此行會之意草記擧行事命下矣謹以判付內辭意移報議政府則左議政蔡濟恭以爲鄭元世之被縛被灌於趙學誠以至致命檢狀具備詞證明白學誠之爲元犯別無可疑但以辜限之過欲爲疑眩之端而加用辜限奏請施行旣有法文所載則秋曹覆啓之以是爲斷深得執法之體初覆檢所無之時氣二字決是獄老生奸之致傅生一款非所可論云右議政金鍾秀以爲趙學誠之不當傅生秋曹覆奏大體得之無容別見而考其前後文案則營邑推覈之際間多疎鹵大凡追呈不用百訟同然況殺獄重事乎時疾二宇始出於檢驗三十餘日後元犯之招而僅而然疑未定之辭與曾前毋或被打於人云者作雙關互說開一線生路以爲微發端觀俯仰之計而及至七朔之後則看證與官屬皆依元犯招肆然變辭以應其言以實其事從古及今元無如許獄體甚至致命人之女符同夫家以爲圖脫讎人之地其爲滅倫悖理尤萬萬寒心而其時營邑不但不爲窮覈得實之道而已甚至聽信其言有若疑獄者然殺獄關係何等嚴重而營邑之全不加意如此事極未安元犯外鄭女諸人之以時疾二字爲眩亂獄情之計者一倂訊問鉤覈俾獄情歸一疑端永絶似不可已云矣大臣之議如此上裁何如傳曰辜限事鄭女諸人訊覈獄情歸一事竝依左右相議施行可也
정조 14년
義禁府啓目前宣傳官尹得逵梁埉等原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編竝只議處何如判付啓生疎新進何足責莫非渠輩不能檢飭之致汰去輕矣罷職放送爲良如敎
정조 14년
義禁府啓目龍崗前縣令張至顯江東前縣監鄭萬始殷山前縣盤李庚運等原情云云傳旨內辭緣惶恐遲晩是白臥乎在亦張至顯則以乘轎下裝爲辭鄭萬始李庚運等以乘扶擔機爲辭勿論轎與機侍從之出宰者首先犯禁雖極痛駭而到今新頒定式之後合有區別輕重之道是白乎乃旣因特敎罷職竝勿論何如判付啓區別雖有新式侍從自別況首犯乎又況定式之前乎仍前罷職放送爲良如敎
정조 14년
義禁府啓目東道參軍韓祜增原情云云問目內辭緣泛稱遲晩刑推得情何如判付啓付過放送爲良如敎
정조 14년
義禁府啓目信川前郡守金鎜原情云云傳旨內辭緣惶恐遲晩是白臥乎在亦旣以乘馬轎爲辭此是轎下裝有異扶擔機是白乎則當依新頒定式施行而頃因備邊司草記旣施罷職之典勿論何如判付啓依允
정조 14년
義禁府啓目粘鐵山前府使洪百游前後所犯之罔赦屢犯欺隱之無嚴道査陳聞之後尤蓋彰著無餘更加嚴問箇箇取服後照法勘斷何如判付啓依允
정조 14년
義禁府啓目鐵山前府使洪百游口招云云道啓內辭意發問目反覆嚴問則所犯諸條一一査招無辭自服是白如乎其所立本取剩賣鄕捧賂各爲五百餘兩西道臣雖已拯出如數充補是白乎乃眞贓綻露三尺至嚴考律勘斷何如判付啓取剩一款罪雖罔赦猶異於斂民之贓汚雖不可越法計贓而賣鄕捧賂一款數踰四十貫則四十一貫以上卽計贓之死律而一竝入己與否以渠泛稱遲晩之供辭無以知其信然兺不喩如渠孤雛更令行査徒歸屑越若除公用數爻不及四十貫則的實今日內遠島定配爲良如敎
정조 14년
判府事徐命善箚曰伏以重逢是日親奠泂酌伏惟聖情愴悼如新臣以舊時賓僚疾病所使獨阻於祼將之列伏枕掩抑不知所云仍伏念臣昨伏見傳敎下者以中使之馱乘擔機於驛馬有司僕官員拿問勘處二提調推考之命臣於是竊不勝萬萬驚悚前後奉命之行無論中使與內司官屬必以太僕馬往來實出於除弊驛邑之聖意則今此中使之忽然乘馹已是意慮之外至於太僕所騎之無端替把莫非本寺不能檢飭之致而若論其罪臣實爲首該郞雖蒙分揀之恩僚堂旣被問備則臣何獨晏然而已乎適値動駕今始自列伏乞亟降威罰以爲溺職之戒焉答曰省箚具悉卿懇郞官拿處已分揀卿須安心勿辭仍傳曰此批答遣史官傳諭
정조 14년
都承旨徐邁修坐左承旨趙衍德坐直右承旨徐瀅修坐左副承旨洪聖淵坐右副承旨尹行任坐同副承旨洪義浩坐直注書徐有聞仕直一員未差假注書李海隣仕事變假注書沈象奎仕
정조 14년
大殿王大妃殿惠慶宮中宮殿內閣政院玉堂口傳問安答曰知道
정조 14년
藥房都提調金鍾秀提調吳載純行左承旨權啓曰親臨廟祀聖懷克伸伏未審夜間聖禮若何寢睡水剌之節何如勞動之餘不瑕有損臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣